บังคับคดีขายทรัพย์ ปีเดียวเฉียดแสนล.
บังคับคดีขายทรัพย์แตะเป้า 9.97 หมื่นล้าน ไกล่เกลี่ยหนี้รายย่อยสำเร็จ 84.4%
13 ต.ค. 2558

บังคับคดีขายทรัพย์แตะเป้า 9.97 หมื่นล้าน ไกล่เกลี่ยหนี้รายย่อยสำเร็จ 84.4%
รายงานข่าวจากกรมบังคับคดี เปิดเผยว่า ในปีงบประมาณ 2558 กรมสามารถผลักดันทรัพย์สินออกจากระบบบังคับคดีได้รวม 99,793,363,673 บาท หรือคิดเป็น 99.8% ของเป้าหมาย และทำได้สูงกว่าในปีงบประมาณ 2557 รวมทั้งยังเป็นมูลค่าสูงมากที่สุดในรอบ 5 ปีที่ผ่านมา ทำให้เศรษฐกิจประเทศมีการหมุนเวียนทางการเงินในระบบมากขึ้น
นอกจากนี้ กรมยังได้ดำเนินการไกล่เกลี่ยข้อพิพาทในชั้นบังคับคดี หรือหลังศาลมีคำพิพากษา เน้นหนี้รายย่อย หนี้กองทุนเงินให้กู้ยืมเพื่อการศึกษา (กยศ.) ตลอดจนหนี้สินเกษตรกร หนี้บัตรเครดิตหนี้เช่าซื้อ ทำให้ปีงบประมาณ2558 มีเรื่องที่เข้าสู่กระบวนการไกล่เกลี่ย 10,630 เรื่อง ไกล่เกลี่ยสำเร็จ 8,972 เรื่อง รวมเป็นทุนทรัพย์ 3,629,820,488.18 บาท คิดเป็น 84.4% ของเรื่องที่เข้าสู่การไกล่เกลี่ย และสามารถไกล่เกลี่ยสำเร็จ ถือว่าเป็นจำนวนทุนทรัพย์สูงกว่าเท่าตัวจาก 5 ปีก่อนหน้า
ทั้งนี้ กรมบังคับคดีได้ดำเนินการเชิงรุกทั้งการจัดมหกรรมขายทอดตลาด การขายทอดตลาดในวันเสาร์ ตลอดจนการพัฒนาการให้บริการด้านต่างๆ เช่น การใช้แอพพลิเคชั่นในการค้นหาทรัพย์ การจัดมหกรรมไกล่เกลี่ยร่วมกับภาครัฐและภาคเอกชน ทั้งในกรุงเทพฯ และต่างจังหวัด